Ettepanek NÕUKOGU OTSUSE millega muudetakse määrust (EÜ) 998/2003, et võtta arvesse Malta ühinemist

(komisjoni esitatud)

SELETUSKIRI

Teatavad Euroopa Liidu poolt vastu võetud õigusaktid tuleb kohandada ühinemisest tulenevalt ning vajalikud kohandused ei olnud ette nähtud ühinemisaktis.

Üks selline õigusakt on määrus (EÜ) nr. 998/2003, millega kehtestatakse koerte, kasside ja valgetuhkrute mittekaubandusliku liikumise suhtes kohaldatavad veterinaarnõuded.

Malta saar on tänaseni säilitanud vastavate liikide impordi suhtes kuuekuulise karantiinisüsteemi, kuid Euroopa Ühendusega liitunud uue liikmesriigina peab Malta loobuma sellest reziimist, et üle võtta ja rakendada alates 3. juulist 2004 määrust (EÜ) nr. 998/2003.

Malta säilitas liitumisläbirääkimistel õiguse, mille kohaselt tuleks Maltat kui marutaudivabaduselt Rootsi, Iirimaa ja Ühendkuningriigiga sarnases tervishoiuolukorras olevat saart käsitleda nende kolme liikmesriigiga samas kategoorias vastavalt nõukogus kõigi liikmesriikidega peetud läbirääkimistel saavutatud seisukohale.

Määrus (EÜ) nr. 998/2003 jaotab liikmesriigid kahte kategooriasse vastavalt nende marutaudikontrolli ajaloole, mille kohaselt Rootsile, Iirimaale ja Ühendkuningriigile lubati viieaastast üleminekuperioodi nende riikide territooriumile veetavate koerte, kasside ja valgetuhkrute kontrollimise osas.

Seega tuleks Malta lisada olemasolevasse kolmest liikmesriigist - Rootsist, Iirimaast ja Ühendkuningriigist koosnevasse nimekirja, millele on nimetatud määruse alusel antud üleminekuperiood. Selle perioodi jooksul kohaldatakse Maltasse koerte, kasside ja valgetuhkrute mittekaubandusliku liikumise suhtes samu meetmeid, mida kohaldatakse nende kolme liikmesriigi suhtes.

Vastavalt sellele tuleks muuta määrust (EÜ) nr. 998/2003.

Ettepanek NÕUKOGU OTSUSE millega muudetakse määrust (EÜ) 998/2003, et võtta arvesse Malta ühinemist (EMPs kohaldatav tekst)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse Tsehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti [1], eelkõige selle artiklit 57

[1] OJ L 236, 23.9.2003, lk. 33.

ning arvestades järgmist:

(1) Teatavate Euroopa Liidu poolt vastu võetud aktide osas, mis jäid jõusse pärast 1. maid 2004 ja mida tuleks kohandada ühinemisest tulenevalt, ei ole ühinemisaktis, eelkõige selle II lisas nähtud ette vajalikke kohandusi.

(2) Määrus (EÜ) nr. 998/2003 [2] kehtestab koerte, kasside ja valgetuhkrute mittekaubandusliku liikumise suhtes kohaldatavad veterinaarnõuded ning on üks sellistest õigusaktidest, mis tuleb kohandada.

[2] OJ L 146, 13.6.2003, lk. 1. Määrus, mida on viimati muudetud komisjoni määrusega (EÜ) nr. 592/2004 (OJ L 94, 31.3.2004, lk. 7).

(3) Malta on tänaseni säilitanud vastavate liikide impordi suhtes kuuekuulise karantiinisüsteemi, kuid loobub sellest reziimist, et üle võtta ja rakendada alates 3. juulist 2004 määrust (EÜ) nr. 998/2003.

(4) Liitumisläbirääkimiste käigus nõustuti, et Maltat kui marutaudivabaduselt Rootsi, Iirimaa ja Ühendkuningriigiga sarnases tervishoiuolukorras olevat saart tuleks käsitleda nende kolme liikmesriigiga samas kategoorias.

(5) Määrus (EÜ) nr. 998/2003 jaotab liikmesriigid kahte kategooriasse vastavalt nende marutaudikontrolli ajaloole ning annab Rootsile, Iirimaale ja Ühendkuningriigile viieaastase üleminekuperioodi nende riikide territooriumile veetavate koerte, kasside ja valgetuhkrute kontrollimise osas.

(6) Seega tuleks Malta lisada nende liikmesriikide nimekirja, millele on nimetatud määruse alusel antud üleminekuperiood.

(7) Vastavalt sellele tuleks muuta määrust (EÜ) nr. 998/2003.

ON VASTU VÕTNUD KÄESOLEVA OTSUSE:

Artikkel 1

Määrust (EÜ) nr. 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, muudetakse järgmiselt:

1. Määruse (EÜ) nr. 998/2003 artikli 6.1 esimeses lauses lisatakse sõna 'Malta' sõna 'Iirimaa' järele.

2. Artikli 6.1 kolmandas lõikes asendatakse sõnad 'nende kolme liikmesriigi' sõnadega 'nende nelja liikmesriigi'.

3. II lisa A osas lisatakse riikide ja territooriumide nimekirja sõna 'Malta,' sõna 'Iirimaa' järele.

Artikkel 2

Käesolev otsus jõustub kahekümnendal päeval pärast selle avaldamist Euroopa Liidu Teatajas.

Artikkel 3

Käesolev otsus on adresseeritud liikmesriikidele.

Brüssel,

Nõukogu nimel

eesistuja